Groot soektog ná boer dood gevind isArgieffoto: Kent Williamson Die polisie in Giyani in Limpopo het ŉ grootskaalse soektog van stapel gestuur ná die liggaam van ŉ 63-jarige man Woensdagoggend omstreeks 06:00 langs die R529 naby Maphata Village gevind is. Brig. Motlafela Mojapelo, woordvoerder van die polisie, het gesê lede van die gemeenskap het die polisie ontbied. “Soyaphi Thomas Nkuna, ŉ voormalige onderwyser van Kheto N’umalo High School in Giyani en nou ŉ boer, se liggaam is gevind. Hy het skiet- en meswonde gehad.” Die polisie se voorlopige ondersoek dui daarop dat Nkuna sy huis in Mageva omstreeks 02:00 verlaat het. “Hy het in sy bakkie gery om sy plaas te patrolleer en vee te soek. Die gesin het onraad vermoed toe hy nie teruggekeer het nie.” Nkuna se gryskleurige Nissan Hardbody, nommerplaat BDM 086 L, word ook vermis. “Die polisie ondersoek ŉ saak van moord en motorkaping.” Enigiemand met inligting oor die voertuig of meer inligting oor die voorval kan lt.kol. Mkhubela kontak by 082 729 0327.